钦定古今图书集成/明伦汇编/氏族典/第034卷 > 《廖用贤尚友录》 > 锺芳
## 钦定古今图书集成/明伦汇编/氏族典/第034卷 > 《廖用贤尚友录》 > 锺芳

按《广东通志》：“芳字仲实，崖州人，改籍琼山。少育于外
亲，冒姓黄，后始复之。正德戊辰，以进士改翰林庶吉
士，授编修。寻谪宁国推官，迁漳州同知，精于吏治，有
政绩。入为南京户部员外，转吏部郎中，迁浙江提学
副使，广西参政。谕降洛容诸盗，讨田州叛酋岑猛，平
大藤峡蛮寇，屡有军功。进江西布政使，区画藩禄军”
需，悉得大体。擢南京太常寺卿，疏言“祭告礼”称旨。进
南京兵部侍郎，改户部，总督太仓，经略边储，漕政大
举。甲午，南都太庙灾，请修省以回天变，语多剀切，遂
致仕。卒。赠右都御史，赐祭葬。